stanford-oval/wikipedia huggingface dataset:
ราชประสงค์
ประวัติ > กำเนิดย่าน

พ.ศ. 2448 มีการสร้างประตูน้ำเพื่อกักเก็บน้ำในคลองแสนแสบ เพื่อใช้ในการเกษตรแก่ราษฎร พ.ศ. 2450 มีรถรางกรุงเทพเชื่อมระหว่างถนนสีลมกับย่านประตูน้ำ พ.ศ. 2451 รถเมล์นายเลิศวิ่งระหว่างสี่พระยาถึงสีลมและจากสีลมถึงประตูน้ำ พ.ศ. 2452 มีการสร้างสะพานเฉลิมโลก 55 บริเวณประตูน้ำเริ่มแลกเปลี่ยนสินค้าเกิดเป็นตลาด
เมื่อ พ.ศ. 2494 พลตำรวจเอกเผ่า ศรียานนท์ กำหนดให้มีการก่อสร้างโรงแรมเอราวัณ ขึ้นบริเวณย่านราชประสงค์ เพื่อรองรับแขกต่างประเทศ แต่การก่อสร้างเกิดอุบัติเหตุมากมายจึงได้มีการตั้งศาลท้าวมหาพรหม ได้อัญเชิญพระพรหมมาประดิษฐานที่หน้าโรงแรมเอราวัณเมื่อวันที่ 9 พฤศจิกายน พ.ศ. 2499 โรงแรมเอราวัณถูกรื้อถอนในปี พ.ศ. 2531 เพื่อสร้างโรงแรมขึ้นมาใหม่ในชื่อ โรงแรมแกรนด์ ไฮแอท เอราวัณ
พ.ศ. 2504–2513 ช่วงต้นสมัยพระบาทสมเด็จพระมหาภูมิพลอดุลยเดชมหาราช บรมนาถบพิตร เริ่มมีการเปลี่ยนแปลงด้านการสัญจรจากทางน้ำมาเป็นทางบกเป็นหลัก เกิดรูปแบบการค้าแบบใหม่ เปลี่ยนจากการค้าปลีกแบบห้องแถวเช่ามาเป็นห้างสรรพสินค้าหรือศูนย์การค้าในอาคารพาณิชย์ (ตึกแถว) สูง 3–4 ชั้น เป็นการรวมสินค้าหลายชนิดมารวมไว้ที่เดียวกัน
ไทยไดมารูที่ราชดำริอาเขต (ย้ายจากเซ็นทรัล ราชประสงค์) ห้างสรรพสินค้าไทยสัญชาติญี่ปุ่น เปิดบริการครั้งแรกเมื่อ 10 ธันวาคม พ.ศ. 2507 และมีอาคารบางกอกบาซาร์  โรบินสันราชดำริ อาคารยูนิเวสต์  มีร้านแฮมเบอร์เกอร์แห่งแรกคือ "Wimpsy" ย่านราชดำริและราชประสงค์ถือเป็นทำเลที่เหมาะสมสำหรับยุคนั้น เพราะมีสำนักงานของบริษัทสัญชาติญี่ปุ่นตั้งอยู่จำนวนหนึ่ง ห้างประสบความสำเร็จส่งผลทำให้เกิดกระแสพัฒนาพื้นที่ในบริเวณนั้น เช่นมีสถานเริงรมย์ชื่อ "ย่านเกสร" เป็นลานโบว์ลิงและคอฟฟีช็อปซึ่งขยายกิจการจากย่านพัฒน์พงศ์ เมื่อ พ.ศ. 2517 เซ็นทรัลเปิดสาขาที่ 2 ที่ราชดำริ (ภายหลังปิดตัว) เดอะมอลล์สาขาแรกเปิดตัวเมื่อวันที่ 25 มิถุนายน 2524 แต่ก็ต้องปิดตัวไปในปี พ.ศ. 2531 ซึ่งต่อมาภายหลังได้ให้ บริษัท นารายณ์ภัณฑ์พาวิลเลี่ยน จำกัด เช่าดำเนินการ เป็นศูนย์ศิลปหัตถกรรม ปัจจุบันคือ เกษรวิลเลจ
ประวัติ > ปี พ.ศ. 2525–ปัจจุบัน

พ.ศ. 2525 กลุ่มบริษัท วังเพ็ชรบูรณ์ ของนายอุเทน เตชะไพบูลย์ เข้ามาประมูลที่ดินบริเวณนั้น จำนวน 75 ไร่ และก่อตั้งศูนย์การค้าเวิลด์เทรดเซ็นเตอร์ ขึ้นในปี พ.ศ. 2532 ในเวลาต่อมา ในปี พ.ศ. 2545 บริษัท เซ็นทรัลพัฒนา จำกัด (มหาชน) จึงได้เข้ามาเทคโอเวอร์กิจการต่อและบูรณะซ่อมแซม จนเกิดเป็นห้างสรรพสินค้าเซ็นทรัล เวิลด์ พลาซา และภายหลังตัดคําพลาซาออกเหลือเพียง เซ็นทรัลเวิลด์ เมื่อวันที่ 8 พฤศจิกายน พ.ศ. 2550 ศูนย์การค้าเกษรอัมรินทร์ เปิดบริการ พ.ศ. 2528 เกษรวิลเลจเปิดทำการตั้งแต่ พ.ศ. 2537 อาคารมณียาเซ็นเตอร์เปิดทำการเมื่อปี 2531
มีการก่อสร้างรถไฟฟ้าช่วงปี 2537-2538 และเสร็จในปี พ.ศ. 2542 การเปิดบริการรถไฟฟ้าบีทีเอส บิ๊กซี สาขาราชดำริเปิดเมื่อเดือนเมษายน พ.ศ. 2546 ได้เปิดศูนย์การค้าใหม่ติดถนนราชดำริ ศูนย์การค้าเดอะ มาร์เก็ต แบงค็อกเป็นการลงทุนและบริหารโดยเดอะ แพลทินัม กรุ๊ป ในรูปแบบโครงการมิกซ์ยูส มีพื้นที่ 21 ไร่ ประกอบด้วย 2 อาคาร มีศูนย์การค้าเดอะ มาร์เก็ต แบงค็อก เปิดบริการเมื่อเดือนกุมภาพันธ์ พ.ศ. 2562
จากข้อมูลเมื่อ พ.ศ. 2561 ย่านราชประสงค์มีห้องพักโรงแรมระดับ 5 ดาว กว่า 4,000 ห้อง พื้นที่ช้อปปิ้งรวม 884,200 ตารางเมตร ร้านค้าภายในย่าน 5,500 ร้านค้า และอาคารสำนักงาน 169,000 ตารางเมตร
ย่านราชประสงค์มีเครือข่ายเส้นทางเดินลอยฟ้าหรือสกายวอล์ก โดยเมื่อ พ.ศ. 2545 มีการสร้างสกายวอล์กเชื่อมการเดินทางจากรถไฟฟ้าสถานีชิดลมถึงย่านราชประสงค์ เข้าสู่อาคารต่าง ๆ ในย่านราชประสงค์ ระยะทาง 150 เมตร ต่อมา พ.ศ. 2548 ได้ขยาย ราชประสงค์สกายวอลก์ ระยะ 2 เชื่อมต่อทางเดินลอยฟ้า ตั้งแต่ย่านราชประสงค์ ถึงแยกเฉลิมเผ่า ระยะทาง 500 เมตร พ.ศ. 2554 สร้างเส้นทางเชื่อมต่อทางเดินลอยฟ้าจากเกสรวิลเลจ ไปยังศูนย์การค้าเดอะ แพลทินัม รวมระยะทาง 500 เมตร ภายใต้ชื่อ แบงค็อกสกายไลน์ พ.ศ. 2561 ดำเนินการเชื่อมต่อจากทิศตะวันออกสู่ทิศตะวันตก (เริ่มต้นสถานีรถไฟฟ้าชิดลม มุ่งสู่แยกเฉลิมเผ่า ความยาวกว่า 650 เมตร) และทิศใต้ สู่ทิศเหนือ (จากย่านราชประสงค์ ผ่านเกษรวิลเลจ สู่ เดอะ แพลทินัม ความยาว 500 เมตร รวมระยะ 1,150 เมตร เรียกว่า ราชประสงค์วอล์ก หรือ R-Walk
พ.ศ. 2566 เปิดสวนปทุมวนานุรักษ์ที่เคยเป็นที่ตั้งของชุมชนโรงปูน มีบ้านมากกว่า 1,000 หลังคา ตั้งอยู่บนเนื้อที่ 40 ไร่ ซึ่งสำนักงานทรัพย์สินพระมหากษัตริย์ได้เริ่มปรับปรุงและพัฒนาให้เป็นสาธารณะในปี พ.ศ. 2558 และแล้วเสร็จเมื่อ พ.ศ. 2561 แต่ไม่สามารถเปิดใช้งานได้ เนื่องจากยังมีบ้านจำนวน 3 หลังที่ยังไม่ได้ย้ายออกจากพื้นที่
ในปี 2567 เกษรอัมรินทร์ ได้เปิดตัว คาเฟ่หลุยส์วิตอง LV the palace
สถานที่สำคัญบริเวณทางแยก > ศูนย์การค้า

สยามพารากอน
เซ็นทรัลเวิลด์
เกษรวิลเลจ
เกษรอัมรินทร์
เอราวัณ แบงค็อก
บิ๊กซี ราชดำริ
เมอร์คิวรี่ ทาวเวอร์ และเมอร์คิวรี่ วิลล์
สถานที่สำคัญบริเวณทางแยก > โรงแรม

โรงแรมระดับ 5 ดาว
โรงแรมแกรนด์ ไฮแอท เอราวัณ
โรงแรมเซ็นทารา แกรนด์ แอท เซ็นทรัลเวิลด์
โรงแรมอินเตอร์คอนติเนลตัล กรุงเทพ
โรงแรมเรเนสซองส์ กรุงเทพ ราชประสงค์
โรงแรมโนโวเทล แบงค็อก แพลทินัม
โรงแรมระดับ 4 ดาว
โรงแรมอโนมา
โรงแรมอะโฟรดิตี้ อินน์
โรงแรมระดับอื่นๆ
โรงแรมบางกอก ซิตี้ อินน์ (ระดับ 3 ดาวครึ่ง)
สถานที่สำคัญบริเวณทางแยก > ศาลเทพเจ้า

บทความหลัก: หมู่ศาลเทพเจ้าฮินดูบริเวณแยกราชประสงค์
ปัจจุบันมีศาลเทพเจ้าฮินดูทั้งหมดเก้าศาล ในจำนวนนี้มีศาลท้าวมหาพรหม โรงแรมเอราวัณที่เป็นที่รู้จักกันมาก
สถานที่สำคัญบริเวณทางแยก > โรงพยาบาล

โรงพยาบาลตำรวจ
สถานที่สำคัญบริเวณทางแยก > สถานที่สำคัญทางราชการ

สำนักงานตำรวจแห่งชาติ
การไฟฟ้านครหลวง สำนักเพลินจิต
บริษัท โทรคมนาคมแห่งชาติ จำกัด (มหาชน) สำนักงานเพลินจิต
ราชกรีฑาสโมสร
วัดปทุมวนารามราชวรวิหาร
บริษัท สหโรงแรมไทยและการท่องเที่ยว จำกัด (ภายในพื้นที่โรงแรมแกรนด์ ไฮแอท เอราวัณ กรุงเทพ)
เหตุการณ์สำคัญ > การชุมนุมของ นปช. พ.ศ. 2553

บทความหลัก: การชุมนุมของแนวร่วมประชาธิปไตยต่อต้านเผด็จการแห่งชาติ แดงทั้งแผ่นดิน พ.ศ. 2553
ตั้งแต่วันที่ 3 เมษายน พ.ศ. 2553 กลุ่มแนวร่วมประชาธิปไตยต่อต้านเผด็จการแห่งชาติ เริ่มใช้พื้นที่ย่านราชประสงค์ เป็นสถานที่ชุมนุมทางการเมือง จนถึงวันที่ 19 พฤษภาคม พ.ศ. 2553 เจ้าหน้าที่ทหารใช้กำลังเข้าสลายการชุมนุม จนทำให้แกนนำต้องประกาศยุติการชุมนุม จากนั้นเกิดเหตุจลาจลขึ้นทั่วกรุงเทพมหานคร มีการยิงกระสุนปืน ยิงระเบิด และเกิดเพลิงไหม้ในหลายพื้นที่ ลุกลามไปสู่จังหวัดปริมณฑลและต่างจังหวัด เป็นผลให้ศูนย์การค้าเซ็นทรัลเวิลด์ เกิดเพลิงไหม้เป็นเวลาหลายชั่วโมง โดยเจ้าหน้าที่ดับเพลิงไม่สามารถเข้าควบคุมเพลิงได้ เนื่องจากในพื้นที่ไม่มีความปลอดภัย และถูกขัดขวางการปฏิบัติงานจากกลุ่มผู้ชุมนุม จนกระทั่งอาคารฝั่งห้างสรรพสินค้าเซนทรุดตัวลง และยังมีควันคุกรุ่นอยู่อีกหลายวัน จนถึงวันที่ 22 พฤษภาคม จึงสามารถควบคุมเพลิงไว้ได้ เป็นผลให้ห้างเซ็นทรัลเวิลด์ต้องปิดทำการ เพื่อปรับปรุงและซ่อมแซมห้าง ในส่วนของเซนดีพาร์ตเมนต์สโตร์ทั้งหมด และยังมีส่วนของโรงภาพยนตร์เอสเอฟเวิลด์ซินีมา และอุทยานการเรียนรู้ ทีเคปาร์ก ที่ต้องปรับปรุงใหม่
ซึ่งในคืนวันที่ 23 มิถุนายน พ.ศ. 2554 พรรคประชาธิปัตย์จัดการปราศรัยหาเสียงเลือกตั้งทั่วไป พ.ศ. 2554 ที่ลานกิจกรรมหน้าศูนย์การค้าเซ็นทรัลเวิลด์ เพื่อชี้แจงถึงเหตุการณ์ดังกล่าวข้างต้น
เหตุการณ์สำคัญ > ระเบิดย่านราชประสงค์

บทความหลัก: เหตุระเบิดในกรุงเทพมหานคร พ.ศ. 2558
เมื่อเวลา 18.53 น.วันที่ 17 สิงหาคม พ.ศ. 2558 เกิดระเบิดที่ศาลท้าวมหาพรหม โรงแรมเอราวัณ มีผู้บาดเจ็บและเสียชีวิตเป็นจำนวนมาก ซึ่งขณะนี้ สามารถจับผู้วางระเบิดได้แล้วคือนายยูซูฟุ ไมรารี และนายอาเด็ม คาราดัก โดยทั้งสองคนได้ซัดทอดว่ามีคนไทยอยู่เบื่องหลังการก่อเหตุในครั้งนี้ คือนายอ๊อด พยุงวงษ์ และนางสาววรรณา สวนสัน ซึ่งในขณะนี้เชื่อว่าออกนอกประเทศไปแล้ว
การเดินทางไปย่านราชประสงค์

รถไฟฟ้าบีทีเอส โดยนั่งมาลงที่สถานีสยามหรือสถานีชิดลมแล้วเดินบนสกายวอล์ค (Sky Walk)เป็นเวลา 8 นาทีจากสถานีสยามหรือ 2 นาทีจากสถานีชิดลม โดยบริเวณสกายวอล์คจะมีทางเชื่อมเข้าห้างเกษร พลาซ่า, ห้างเอราวัณ, ห้างเซ็นทรัลเวิลด์, ห้างอัมรินทร์, อาคารสำนักงานมณียา เซ็นเตอร์และโรงแรมอินเตอร์คอนทิเนนทัล
รถประจำทาง โดยนั่งมาลงที่หน้าห้างเซ็นทรัลเวิลด์, ห้างบิ๊กซี, วัดปทุมวนาราม, สำนักงานตำรวจแห่งชาติ สายที่ผ่านมีดังนี้ 2, 13, 14, 15, 16, 17, 25, 40, 48, 54, 73, 74, 77, 79, 204, 501, 504, 505, 508, 511, 514, A3
เรือโดยสาร สามารถโดยสารเรือนี้มาลงที่ท่าสะพานเฉลิมโลก
มังรายศาสตร์

มังรายศาสตร์ หรือ วินิจฉัยมังราย (ไทยถิ่นเหนือ: ) หมายถึง คำพิพากษาของพญามังราย เป็นหนังสือกฎหมายที่ได้รวบรวมเรียบเรียงมาจากหนังสือธรรมศาสตร์ซึ่งเป็นคัมภีร์กฎหมายเก่าแก่ของอินเดีย ถือเป็นกฎหมายเก่าแก่ที่สุดของอาณาจักรล้านนา
เนื้อหาต่าง ๆ มีที่มาจากจารีตประเพณีของสังคม เช่น ความเชื่อ ค่านิยม เนื้อหาในเล่มถูกคัดลอกจากข้อความเดิมต่อ ๆ กันมา บางตอนมีข้อความเพิ่มเติมเข้าไปในสมัยหลัง เนื้อหากล่าวถึงประวัติศาสตร์อันเกี่ยวข้องกับพญามังราย จุดประสงค์การเขียนมีการบัญญัติกฎหมายแบ่งเป็น 27 หมวดหมู่ ได้แก่ หนีศึก คนตายกลางสนามรบ รบศึกกรณีได้หัวและกรณีไม่ได้หัวข้าศึกมา เสนาอมาตย์ตาย ให้ไพร่มีเวรผลัดเปลี่ยนกัน ไพร่กู้เงินขุน ไพร่สร้างไร่นา ไพร่ที่ขุนไม่ควรรับไปเป็นข้า ข้าขอรับมรดก ข้าพระยาไปอยู่กินกับไพร่ ลักษณะนายที่ดีและนายที่เลว ความผิดร้ายแรงซึ่งยอมให้ฆ่าผู้กระทำผิดได้  โทษประหารชีวิต โทษหนักสามสถาน การพิจารณาความให้ดูเหตุ 4 ประการ ตัดสินความไม่ถูกต้องอันควรเพิกถอนเสีย 8 ประการ อายุความยี่สิบปี สาเหตุวิวาทกัน 16 ประการ ลักษณะหมั้น ลักษณะหย่า การแบ่งสินสมรส ลักษณะมรดก ลักษณะหนี้ ลักษณะวิวาท (ด่ากันตีกัน) ลักษณะใส่ความกัน ลักษณะลักทรัพย์และลักพา ลักษณะซ่อน อำ และลัก
ฉบับเก่าแก่ที่สุด คือ ฉบับลานนาสีโหภิกขุ จากวัดเสาไห้ จังหวัดสระบุรี (คัดลอก พ.ศ. 2343) ฉบับที่สอง เป็นของคุณไกรศรี นิมมานเหมินท์ ซึ่งคัดจากต้นฉบับของกงสุลฝรั่งเศส ประจำเชียงใหม่ (คัดลอก พ.ศ. 2482) ฉบับที่สาม จากวัดเชียงมั่น จังหวัดเชียงใหม่ ฉบับที่สี่ เก็บรักษาที่มหาวิทยาลัยเชียงใหม่ อีกฉบับเก่าแก่คือ จารบนใบลาน จาร จ.ศ. 1203 (พ.ศ. 2384) สภาพเสียหายบางส่วน เก็บรักษาที่หอไตร วัดแม่คือ จังหวัดเชียงใหม่ ส่วนฉบับรองที่มีผู้ปริวรรตและทำการศึกษาแล้ว ได้แก่ ฉบับวัดไชยสถาน อำเภอสารภี จังหวัดเชียงใหม่ ฉบับวัดหมื่นกอง จังหวัดเชียงใหม่ ฉบับวัดกิตติวงศ์ จังหวัดแม่ฮ่องสอน และฉบับนอตอง
โรงเรียนอันนาลัย

| โรงเรียนอันนาลัย |
| --- | --- |
Annalai School
ที่ตั้ง
79 ม.4 ต.บางหญ้าแพรก อ.เมือง จ.สมุทรสาคร
ข้อมูล
ประเภท: เอกชน
คติพจน์: ศึกษาดี ประพฤติดี
สถาปนา: 11 กันยายน พ.ศ. 2465
ผู้ก่อตั้ง: บาทหลวงคูเลียลโม กิ๊น ดากรู้ส (โรงเรียนประชาบาล) พ.ศ. 2456-2475  บาทหลวงซีริล สิรินทร์ หัวใจ (โรงเรียนราษฎร์) พ.ศ. 2477-2478
หน่วยงานกำกับ: สำนักงานคณะกรรมการการศึกษาเอกชน
ผู้อำนวยการ: บาทหลวงธีรพล  กอบวิทยากุล
ระดับปีที่จัดการศึกษา: อนุบาล ประถมศึกษา มัธยมศึกษา
สี: ครีม - แดง
โรงเรียนอันนาลัย เป็นโรงเรียนเอกชนโรมันคาทอลิกในเขตมิสซังกรุงเทพฯ  ตั้งอยู่ที่ตำบลบางหญ้าแพรก อำเภอเมืองสมุทรสาคร จังหวัดสมุทรสาคร เปิดสอนตั้งแต่ระดับชั้นปฐมวัย ถึงระดับชั้นมัธยมศึกษาปีที่ 6
สัญลักษณ์ในนักบุญอันนา องค์อุปถัมภ์ของโรงเรียน

นักบุญอันนา มือขวาโอบ ชี้แนะ หมายถึง	ความเมตตา  ให้คำแนะนำ ให้ความรัก เป็นแบบฉบับของครู
มือซ้ายชี้หนังสือ 	หมายถึง	ชี้แนวทางการเรียนรู้ทางโลกและทางธรรม
แม่พระพนมมือมองหนังสือในวงแขนของแม่ 	หมายถึง	มีความสุภาพ อ่อนน้อม ถ่อมตน และเชื่อฟังอย่างตั้งใจ เป็นแบบฉบับของนักเรียนอันนาลัย
อาภรณ์สีแดง 	หมายถึง	องค์อุปถัมภ์ของผู้เป็นมารดา ผู้ให้กำเนิด และแหล่งการเรียนรู้ ความเป็นแม่
ตราโรงเรียน

เรือสำเภา        หมายถึง ความมุ่งมั่นที่จะไปให้ถึงเป้าหมาย
หนังสือ          หมายถึง ความรอบรู้ ประสบการณ์
นกนางนวล       หมายถึง ความสามารถ การพึ่งตนเอง
ศึกษาดี ประพฤติดี  หมายถึง คติพจน์ที่เป็นเป้าหมายของการเรียนการสอน
รูปวงกลม ล้อมรอบ  หมายถึง การกระทำอันมีแผนงานวางไว้อย่างรอบคอบ
คติพจน์

ศึกษาดี ประพฤติดี
ศึกษาดี    นักเรียนมีความรู้ตามวัย วุฒิภาวะตามหลักสูตร สามารถนำความรู้ไปใช้ในชีวิตประจำวัน ทันข่าวและเหตุการณ์ รู้จักใช้เทคโนโลยีตามบทบาทของตน
ประพฤติดี  นักเรียนเป็นผู้มีวินัยในตนเอง ขยัน อดทน ซื่อสัตย์ กตัญญู รู้จักแบ่งปัน มีมารยาทดีงาม เคารพผู้ใหญ่และผู้อาวุโส รักความเป็นไทย อนุรักษ์สิ่งแวดล้อม ไม่เห็นแก่ตัว ไม่เห็นแก่ได้ ไม่ฝักใฝ่ในอบายมุข
ดอกไม้ประจำโรงเรียน

ดอกประดู่ หมายถึง ความเข้มแข็ง อดทน เสียสละ (ต้นประดู่เป็นไม้ยืนต้น ลำต้นตรงแข็งแรง ให้ร่มเงา ทนทานต่อสภาพดินฟ้าอากาศ มีดอกเล็ก ๆ  ประดู่ยังเป็นสัญลักษณ์ของทหารเรือ ซึ่งเป็นผู้ที่เสียสละ อดทน เข้มแข็ง และยอมพลีชีพเพื่อชาติ)
สีประจำโรงเรียน

สีครีม - สีแดง
สีครีม หมายถึง ความสุภาพอ่อนโยน นอบน้อม เป็นผู้มีวัฒนธรรม
สีแดง หมายถึง ความกระตือรือร้น ความขยันหมั่นเพียร ความเสียสละ
ศิษย์เก่าที่มีชื่อเสียง

พงศ์เทพ เทพกาญจนา
ลุฟท์ฮันซ่าซิตีแอร์ไลน์

ลุฟท์ฮันซ่าซิตีแอร์ไลน์ (อังกฤษ: Lufthansa City Airlines) ดำเนินการในชื่อ ลุฟท์ฮันซ่าซิตี เป็นสายการบินระดับภูมิภาคสัญชาติเยอรมัน โดยเป็นสายการบินลูกของลุฟท์ฮันซ่า ที่มีแผนจะทำการบินในฤดูร้อน ปี 2024 จากฐานการบินในมิวนิกไปยังจุดหมายปลายทางต่างๆ ในสหภาพยุโรป ซิตีแอร์ไลนส์ได้รับใบรับรองผู้ดำเนินการเดินอากาศในเดือนมิถุนายน ค.ศ. 2023
ประวัติ

ลุฟท์ฮันซ่าซิตีแอร์ไลน์มีจุดเริ่มต้นจากแผนการของลุฟท์ฮันซ่าที่จะก่อตั้งสายการบินระดับภูมิภาคแห่งใหม่ในชื่อซิตีไลน์ 2 (Cityline 2) อย่างไรก็ตาม โครงการนี้ถูกยกเลิกในเวลาต่อมาเนื่องจากการวิพากษ์วิจารณ์จากสหภาพแรงงาน
ลุฟท์ฮันซ่ามีแผนการก่อตั้งซิตีแอร์ไลนส์วันที่ 5 เมษายน ค.ศ.  2022 เมื่อต้นเดือนมิถุนายน 2566 ในเดือนมิถุนายน ค.ศ. 2023 ซิตีแอร์ไลนส์ได้รับใบรับรองผู้ดำเนินการเดินอากาศจากสำนักงานการบินกลาง และรับมอบเครื่องบินแอร์บัส เอ319-100 ที่โอนย้ายมาจากลุฟท์ฮันซ่าซิตีไลน์ ก่อนที่จะถูกโอนย้ายกลับคืนไปในเดือนตุลาคม โดนสายการบินจะได้รับเอ319 จำนวน 4 ลำจากยูโรวิงส์แทน
ในเดือนมิถุนายน ค.ศ. 2024 ลุฟท์ฮันซ่าประกาศการยุบสายการบินลุฟท์ฮันซ่าซิตีไลน์ในอนาคตจากปัญหากับลูกจ้าง โดยจะโอนย้ายการดำเนินงานทั้งหมดมายังลุฟท์ฮันซ่าซิตีแอร์ไลน์แทน
จุดหมายปลายทาง

ณ เดือนมกราคม ค.ศ. 2025 ลุฟท์อันซ่าให้บริการเที่ยวบินสู่จุดหมายปลายทางดังต่อไปนี้:
| ประเทศ | เมือง | ท่าอากาศยาน | หมายเหตุ | อ้างอิง |
| --- | --- | --- | --- | --- |
| ฝรั่งเศส | บอร์โด | ท่าอากาศยานบอร์โด-เมรีญัก |  |  |
| เยอรมนี | ดึสเซิลดอร์ฟ | ท่าอากาศยานดึสเซิลดอร์ฟ |  |  |
| เยอรมนี | ฮัมบวร์ค | ท่าอากาศยานฮัมบวร์ค |  |  |
| เยอรมนี | ฮันโนเฟอร์ | ท่าอากาศยานฮันโนเฟอร์ |  |  |
| เยอรมนี | มิวนิก | ท่าอากาศยานมิวนิก | ฐานการบิน |  |
| สหราชอาณาจักร | เบอร์มิงแฮม | ท่าอากาศยานเบอร์มิงแฮม |  |  |
| สหราชอาณาจักร | แมนเชสเตอร์ | ท่าอากาศยานแมนเชสเตอร์ |  |  |
จุดหมายปลายทาง > ข้อตกลงการบินร่วม

ลุฟท์ฮันซ่าซิตีแอร์ไลน์ได้มีข้อตกลงการบินร่วมกับสายการบินดังต่อไปนี้:
ลุฟท์ฮันซ่า
ฝูงบิน

ณ เดือนมกราคม ค.ศ. 2025 ลุฟท์ฮันซ่าซิตีแอร์ไลน์มีเครื่องบินประจำการในฝูงบินดังนี้:
| เครื่องบิน | ประจำการ | คำสั่งซื้อ | ที่นั่ง | หมายเหตุ |
| --- | --- | --- | --- | --- |
| แอร์บัส เอ220-300 | — | 40 | รอประกาศ | ส่งมอบในปี 2026 สั่งซื้อพร้อม 20 ตัวเลือก |
| แอร์บัส เอ319-100 | 4 | — | 150 | โอนย้ายมาจากยูโรวิงส์ |
| แอร์บัส เอ320นีโอ | 2 | — | 180 | โอนย้ายมาจากลุฟท์ฮันซ่า |
| รวม | 6 | 40 |  |  |
ลุฟท์ฮันซ่าซิตีแอร์ไลน์มีอายุฝูงบินเฉลี่ย 11.9 ปี
การบริการ

การบริการทั้งหมดคาดการณ์ว่าจะมีรูปแบบเหมือนกับของลุฟท์ฮันซ่าทั้งหมด ทั้งเครื่องแบบพนักงานต้อนรับ ห้องโดยสาร ที่นั่ง และอาหารบนเที่ยวบิน
แอร์บัส เอ319-100 ของลุฟท์ฮันซ่าซิตีแอร์ไลน์
เวียงเจ็ดลิน

เวียงเจ็ดลิน (ไทยถิ่นเหนือ: )  เป็นเวียง (เมือง) ขนาดเล็ก ตั้งอยู่บริเวณเชิงดอยสุเทพทางทิศตะวันตกเฉียงเหนือของเมืองเชียงใหม่ เป็นเวียงที่มีความสำคัญในประวัติศาสตร์ล้านนา
ภาพถ่ายทางอากาศของเวียงเจ็ดลิน
คำว่า ลิน หมายถึง รางริน และ คำว่า “เจ็ดลิน” ก็หมายความถึง รางรินทั้งเจ็ด แต่จะหมายถึง มีรางรินอยู่ 7 แห่ง หรือว่า มีรางรินอยู่ทั้งหมด 7 ราง ก็จะต้องค้นหาหลักฐานกันต่อไป แต่บางตำราสันนิษฐานว่าในเวียงดังกล่าว มีแม่น้ำ หรือคลองส่งน้ำจำนวน 7 สาย
ที่ตั้ง

เวียงเจ็ดลิน ในปัจจุบันมีถนนห้วยแก้ว ตัดผ่าน และเป็นที่ตั้งของหน่วยงานราชการหลายแห่ง เช่น ศูนย์ธรรมชาติวิทยาดอยสุเทพเฉลิมพระเกียรติฯ มหาวิทยาลัยเชียงใหม่ มหาวิทยาลัยเทคโนโลยีราชมงคลล้านนา ภาคพายัพเชียงใหม่ สวนสัตว์เชียงใหม่ องค์การส่งเสริมการโคนมภาคเหนือ (อสค.) โรงงานผลิตนมของโครงการโคนมไทย–เดนมาร์ก สถานีตำรวจภูธรภูพิงคราชนิเวศน์ สวนรุกขชาติห้วยแก้ว ศูนย์ราชการกรมปศุสัตว์จังหวัดเชียงใหม่ ศูนย์จำหน่ายผลิตภัณฑ์ศิลปาชีพ เป็นต้น
ลักษณะกายภาพเป็นที่ราบเชิงเขา มีพื้นที่สูงด้านตะวันตกและลาดเทมาทางตะวันออก พื้นที่ด้านตะวันตกสูงกว่าบริเวณอื่นมาก ทำให้ด้านนี้ไม่จำเป็นต้องมีคันดิน ส่วนด้านอื่น ๆ เป็นคันดินสองชั้น มีคูน้ำอยู่ระหว่างกลาง แต่ปัจจุบันบางแห่งถูกทำลายลง แต่คันดินที่สมบูรณ์จะอยู่บริเวณสวนรุกขชาติห้วยแก้ว ส่วนคันดินชั้นนอกถูกทำลายลงไปมากแต่ยังพอเห็นได้ในบางช่วง
รูปร่างของเวียงเจ็ดลิน เป็นรูปวงกลม มีเส้นผ่านศูนย์กลางประมาณ 900 เมตร
เวียงเจ็ดลินในตำนาน

ตำนานที่กล่าวถึงการสร้างเวียงเจ็ดลินคือ ตำนานสุวรรณคำแดง และตำนานเชียงใหม่ปางเดิม ที่ได้อธิบายถึงการก่อร่างสร้างเมืองของชนพื้นเมืองในแถบดอยสุเทพ ซึ่งในตำนานย้อนไปถึงเรื่องราวของเจ้าหลวงคำแดง อันเป็นอารักษ์ของเมืองเชียงใหม่ ว่าได้เดินทางตามเนื้อทรายทอง มาถึงดอยสุเทพ และได้มีลูกกับนางผมเฝือและนางสาดกว้าง จากนั้นก็สร้างเมือง “ล้านนา”ให้ลูกได้อยู่จากนั้นก็ได้กลับไปยังดอยหลวงเชียงดาว
เมืองที่เจ้าหลวงคำแดงได้สร้างนั้น ต่อมาได้ล่มเป็นหนองใหญ่ แล้วก็ได้สร้างเมืองใหม่ขึ้นมาอีกเมือง ชื่อว่า “เมืองนารัฏฐะ” โดยมีเจ้าเมืองชื่อว่า “มินนราช” สืบมาจนถึงสมัยของ “พระยามุนินทพิชชะ” คนไม่มีศีลไม่มีสัจ เจ้าเมืองขาดคุณธรรม ทำให้อารักษ์และเชนบ้านเชนเมืองไม่พอใจ บันดาลให้เมืองล่มลงเป็นคำรบสอง
ถัดมาก็ไปสร้างเมืองอีกเมืองหนึ่งอยู่ทางตะวันออกของตีนดอยอุสุปัพพตา นามว่า “เวียงเชฏฐบุรี” หรือ “เวียงเจ็ดลิน” ซึ่งขณะนั้นมีทั้งไทยและลัวะอยู่ด้วยกัน ฝ่ายข้างไทย มีพระยาสะเกต เป็นหัวหน้า ฝ่ายลัวะมีพระยาวีวอเป็นหัวหน้า
เวียงเชฏฐปุรีนี้มีผู้ปกครองสืบมา 14 ท้าวพระญา ก็ถูกผีขอกฟ้าตายืน มาล้อมเวียงทำให้ชาวเมืองเดือดเนื้อร้อนใจเป็นอันมาก ยามนั้นเจ้ารสี จึงขึ้นไปขอความช่วยเหลือจากพระยาอินทาธิราช พระยาอินท์จึงให้ชาวลัวะทั้งหลายถือ ศีล 5 ศีล 8 เมื่อนั้นผีทั้งหลายก็ไม่มาเบียดเบียนอีกต่อไป และนอกจากนี้ พระอินทร์ก็ยังให้ลัวะ 9 ตระกูลดูแลรักษา ขุมเงิน ขุมคำ (ทอง) และขุมแก้ว บ้านเมืองเจริญและบ้านเมืองขยายมากขึ้น
จากเวียงเชฏฐปุรีจึงขยายไปสร้างเวียงใหม่อีกสองแห่งคือ “เวียงสวนดอกไม้หลวง” และ “เมืองล้านนานพบุรี” ตามลำดับ สำหรับตำนานจะกล่าวถึงเวียงเจ็ดรินหรือเวียงเชฏฐปุรีเพียงเท่านี้ จากนั้นจะเป็นเรื่องราวของเสาอินทขีลต่อไป
นอกจากตำนานนี้แล้ว เวียงเจ็ดลิน หรือเวียงเชฏฐปุรี ยังกล่าวถึงในตำนานของขุนหลวงวิรังคะ อันเป็นเจ้าแห่งลัวะบริเวณเชิงดอยสุเทพ ที่ทำการสู้รบกับหริภุญไชย ด้วยเหตุที่พระนางจามเทวีไม่ตอบรับจิตปฏิพัทธ์ซ้ำยังดูหมิ่น จึงยกทัพเพื่อจะมาต่อท้ากับเมืองหริภุญไชย แต่สุดท้ายก็พ่ายให้กับสองโอรสฝาแฝดของพระนางจามเทวี
จากเรื่องนี้ชี้ให้เห็นว่า เวียงเจ็ดลิน เป็นเมืองที่มีการพัฒนาและเจริญมาในระดับหนึ่งในเชิงดอยสุเทพ และจากตำนานชี้ให้เห็นว่า การตั้งถิ่นฐานของผู้คนในดินแดนนี้มาเนิ่นนานแล้ว
เวียงเจ็ดลินในตำนาน > เวียงเจ็ดลินนับจากสมัยพญาสามฝั่งแกน

เวียงเจ็ดลินที่เห็นในปัจจุบันนี้ สร้างในสมัยของพญาสามฝั่งแกน ในปี พ.ศ. 1954 เพื่อเป็นป้อมปราการป้องกันเมืองเชียงใหม่ ในคราวที่ท้าวยี่กุมกามพี่ชาย ได้ชักชวนพญาไสลือไทแห่งสุโขทัย ยกทัพมาตีเชียงใหม่ และมาตั้งทัพอยู่บริเวณเชิงดอยเจ็ดลิน อันเป็นบริเวณเวียงเจ็ดลิน
เมืองเชียงใหม่ จึงทำการตั้งกองทัพ โดยใช้เกวียน 200 เล่มตั้งเรียงรายจากแจ่งหัวลินไปทางเชิงดอยเจ็ดลิน ทำให้พญาไสลือไท มีความเกรงกลัวจึงยกทัพหนีกลับไปยังสุโขทัย ทำให้พญาสามฝั่งแกน เอาเหตุอันที่พญาไสลือไท พ่ายกลับไป จึงสร้างเวียงยังที่ตั้งทัพนั้นเอง การสร้างเวียงเจ็ดลินใช้ผังเมืองเป็นรูปวงกลม เพราะเวลามีข้าศึก จากศูนย์กลางไปยังกำแพงเมืองจะใช้เวลาพอ ๆ กันทุกทิศทาง ทำให้การป้องกันเมืองทำได้สะดวกยิ่งขึ้น
นอกจากนี้ การศึกบริเวณดอยเจ็ดลินครั้งนี้ ทำให้ก่อให้เกิดตำแหน่งขุนนาง หนึ่งในสี่ขุนนางสำคัญ นั่นคือตำแหน่ง “เด็กชาย” นอกเหนือจากตำแหน่ง “สามล้าน – แสนพิงไชย – จ่าบ้าน” ด้วยเหตุที่มีหนุ่มวัย 16 ผู้หนึ่งนาม "เพ็กยส" มีความกล้าหาญไปสอดแนมทัพของท้าวยี่กุมกามและพญาไสลือไท และได้ตัดหัวข้าศึกมาถวาย พญาสามฝั่งแกนจึงให้ตำแหน่งเป็น “เด็กชาย” สืบมาถึงปัจจุบัน
เมื่อพญาสามฝั่งแกนสร้างเวียงเจ็ดลินแล้ว ก็ใช้เป็นที่ประทับพักผ่อน และได้ประทับที่เวียงนี้มากกว่าที่จะประทับอยู่ในเวียงเชียงใหม่ จนเป็นเหตุให้ท้าวลก ได้ลุกมาชิงอำนาจเป็นพระเจ้าติโลกราชได้
เวียงเจ็ดลินก็ยังมีความสำคัญอยู่เสมอมา ด้วย “น้ำ” ที่เวียงเจ็ดลินนี้ ถือว่าเป็นน้ำศักดิ์สิทธิ์ อนึ่งได้รับน้ำจากดอยสุเทพ และ ศูนย์กลางของเมืองก็ยังเป็นแหล่งน้ำผุด และมีรสชาติโอชา ในสมัยของพญายอดเชียงราย ได้นำน้ำจากเวียงเจ็ดลิน มาทำน้ำอบเพื่อส่งไปเป็นน้ำสรงพระธาตุดอยตุง
ในสมัยของพระมหาเทวีจิระประภา พระไชยราชากษัตริย์แห่งอยุธยา ได้ยกทัพเพื่อที่จะมาตีเมืองเชียงใหม่ แต่ด้วยนโยบายทางการเมืองของพระมหาเทวี จึงได้ผูกไมตรีเป็นพันธมิตรกับพระไชยราชา และได้พาเสด็จมายังเวียงเจ็ดลินนี้ด้วยเช่นกัน
เวียงเจ็ดลินยังมีความสำคัญมาจนถึงสมัยของเจ้าเจ็ดตน ดังสมัยของเจ้าหลวงพุทธวงส์ (พ.ศ. 2369 – 2389) ก็มาประทับที่เวียงเจ็ดลิน ในระหว่างที่มีเคราะห์ และในระหว่างปี พ.ศ. 2458 – พ.ศ. 2468 เวียงเจ็ดลินก็ใช้เป็นที่ตั้งของ โรงเรียนมหาดเล็กหลวงเชียงใหม่ ด้วยเช่นกัน
ข้อสันนิษฐานของวัตถุประสงค์การสร้างเวียงเจ็ดลิน

เพื่อเป็นป้อมปราการป้องกันข้าศึกที่จะมารุกรานเชียงใหม่ ในสมัยของพญาสามฝั่งแกน ซึ่งอยู่ในราวพุทธศตวรรษที่ 20
เพื่อเป็นพระราชวัง ในการแปรพระราชฐานของเจ้าผู้ครองนครเชียงใหม่ ดังหลักฐานในการเสด็จย้ายเคราะห์มาประทับ ณ เวียงเจ็ดลินเป็นระยะนับแต่พญาสามฝั่งแกน (พ.ศ. 1954) ถึงเจ้าหลวงพุทธวงศ์ (พ.ศ. 2369 – 2389)
เป็นเขตพุทธาวาส ในเวียงเจ็ดลินมีวัดอยู่ทางทิศตะวันตกของเวียง หันหน้าลงสู่ทิศตะวันออกของเวียง ชาวบ้านเรียกกันว่า วัดหมูบุ่น ซึ่งมีเพียงวัดเดียวในเวียงแห่งนี้
เพื่อการบูชาเทพเจ้า จากหลักฐานที่ค้นพบเมื่อประมาณปี พ.ศ. 2525 มีการขุดสระน้ำขึ้นในเวียงเจ็ดลิน พบแท่งศิลากลมขนาดเส้นผ่านศูนย์กลาง 30 ซม. ความยาว 80 ซม. ส่วนที่พบหักออกจากแท่นเดิมสันนิษฐานเบื้องต้นว่าเป็นเสาหลักเมือง
เพื่อเป็นสุสานบรรพบุรุษของชนลัวะ จากหลักฐานที่พบในปัจจุบันและอดีตที่ผ่านมา ชนลัวะนิยมทำหลุมศพเป็นวงกลมดังเช่นที่อำเภอแม่วาง จังหวัดเชียงใหม่ และพบว่าบริเวณทุ่งหญ้าเลี้ยงสัตว์ในศูนย์ราชการปศุสัตว์ พบโครงกระดูกมนุษย์โบราณมากมาย ทั่วบริเวณทุ่งหญ้าเหล่านั้น
เพื่อเก็บน้ำศักดิ์สิทธิ์ จากที่มาของน้ำทั้ง 7 ลิน ที่ไหลมาจากดอยอุฉุปัพฉบรรพต (ดอยอ้อยช้าง, ดอยสุเทพ) นำมาไว้ในเวียงเจ็ดลิน รวมกับขุนน้ำศักดิ์สิทธิ์ เช่น การสรงมุรธาภิเษก เสด็จขึ้นครองเมืองของกษัตริย์ล้านนา
คลองแสนแสบ

เรือด่วนคลองแสนแสบช่วงถัดจากสะพานหัวช้าง
คลองแสบแสบที่ตัดผ่านสวนปทุมวนานุรักษ์และห้างสรรพสินค้าแพลตตินัม ใกล้กับท่าเรือประตูน้ำ
ป้ายชื่อคลองแสนแสบ
คลองแสนแสบ เป็นคลองที่ขุดขึ้นตามพระราชดำริของพระบาทสมเด็จพระนั่งเกล้าเจ้าอยู่หัว (รัชกาลที่ 3) เพื่อเชื่อมแม่น้ำเจ้าพระยากับแม่น้ำบางปะกงเข้าด้วยกัน ซึ่งมีการใช้ส่วนหนึ่งของคลองสำหรับการขนส่งสาธารณะโดยเรือด่วนที่กรุงเทพ คลองนี้มีความยาว 72 กิโลเมตรไหลผ่าน 21 เขต และเชื่อมคลองสายย่อยกว่า 100 แห่ง
คลองแสนแสบช่วงที่อยู่ในเขตกรุงเทพมหานครอยู่ในความดูแลของกรุงเทพมหานครและช่วงที่อยู่นอกเขตกรุงเทพมหานคร อยู่ในความดูแลของกรมชลประทาน ส่วนกรมเจ้าท่าจะดูแลในส่วนของยานพาหนะที่สัญจรในคลองแสนแสบ
ชื่อ > แสนแสบ

ที่มาของชื่อคลองแสนแสบนั้น มีข้อสันนิษฐานดังนี้
ว่ากันว่าชื่อคลองที่เรียกว่า "แสนแสบ" นั้นเพราะยุงชุม โดยมีหลักฐานจากบันทึกการเดินทางของนักสำรวจชาวอังกฤษชื่อนาย ดี.โอ. คิง ความว่า "...คลองนี้ยาวถึง 55 ไมล์ เชื่อมนครกรุงเทพฯ กับแม่น้ำบางปะกง บริเวณที่ราบชนบท... คนพื้นเมืองเป็นคนเชื้อสายมาเลย์... ไม่ว่าพวกเขาจะทำอะไรอยู่ก็ตาม มือข้างหนึ่งจะต้องใช้ปัดยุงเสมอ ..."
"แสนแสบ" อาจเพี้ยนมาจากคำที่ยืมมาจากภาษาเขมรว่า แสสาบ เพราะในสมัยหนึ่งคนไทยเคยเรียกทะเลว่า เส หรือ แส ส่วนคำว่า สาบ เป็นภาษาเขมรแปลว่า "จืด" คำนี้คนไทยยืมมาใช้เรียกทะเลน้ำจืดว่า "ทะเลสาบ" อย่างที่ใช้กันอยู่ในปัจจุบัน ดังนั้น แสสาบ หรือที่แปลว่าทะเลน้ำจืด อาจถูกนำมาใช้เรียกคลองน้ำจืดอันกว้างและยาวแห่งนี้ แล้วเพี้ยนเสียงกลายมาเป็น แสนแสบ ตามกาลเวลาที่ผ่านไป ประกอบกับในช่วงต้นกรุงรัตนโกสินทร์ ไทยได้กวาดต้อนเชลยศึกชาวเขมรมาตั้งบ้านเรือนอยู่ที่ย่านบางกะปิเป็นจำนวนมาก ชาวเขมรจึงอาจเรียกคลองที่ไหลผ่านแหล่งชุมชนของตนด้วยภาษาเขมร แล้วเพี้ยนมาเป็นแสนแสบดังที่กล่าวไปแล้ว
"แสนแสบ" อาจเพี้ยนมาจากคำมลายูว่า เซอญัป ซึ่งเป็นชื่อเรียกขานของชาวมุสลิมที่ถูกกวาดต้อนมาจากหัวเมืองภาคใต้ในสมัยพระบาทสมเด็จพระพุทธยอดฟ้าจุฬาโลกมหาราช และมาตั้งบ้านเรือนแถบวัดชนะสงคราม กระทั่งสมัยพระบาทสมเด็จพระนั่งเกล้าเจ้าอยู่หัว เมื่อขุดคลองแล้วเสร็จและเสร็จศึกจึงให้มาอยู่ตามแนวคลองนั้น และเนื่องจากเคยอาศัยอยู่ริมคลองใกล้ทะเล กระแสน้ำแรง เมื่อมาอยู่ริมคลองที่น้ำไหลช้า ค่อนข้างนิ่ง จึงเรียกคลองนี้ว่า ซูไงเซอญัป หรือคลองที่เงียบสงบ โดย ซูไง แปลว่าคลองหรือแม่น้ำ และ เซอญัป แปลว่า "เงียบ" ต่อมาจึงเรียกเพี้ยนกันไปเป็น แสนแสบ
ชื่อ > ชื่อต่าง ๆ

ในช่วงคลองแสนแสบใต้มีชื่อค่อนข้างสับสนดังนี้ ในจดหมายหลวงอุดมสมบัติ (สมัยพระบาทสมเด็จพระนั่งเกล้าเจ้าอยู่หัว) เรียกคลองช่วงนี้ว่า "คลองนางหงส์" ในสมัยพระบาทสมเด็จพระจอมเกล้าเจ้าอยู่หัว เมื่อครั้งสร้างพระราชวังประทุมวันที่ริมคลองในที่นาหลวง เรียกชื่อคลองว่า "คลองบางกะปิ" ในสมัยพระบาทสมเด็จพระจุลจอมเกล้าเจ้าอยู่หัว ปรากฏในแผนที่มณฑลกรุงเทพ สยาม ร.ศ. 120 เรียกว่า "คลองแสนแสบ" แต่ในแผนที่บริเวณกรุงเทพฯ ร.ศ. 126 เรียกว่า "คลองมหานาค" ครั้นในแผนที่บริเวณกรุงเทพฯ ร.ศ. 129 กลับเรียกว่า "คลองบางกะปิ" ในจดหมายเหตุการอนุรักษ์กรุงรัตนโกสินทร์ พ.ศ. 2525 เรียกคลองว่า "คลองแสนแสบใต้" บางแห่งได้ระบุช่วงตั้งแต่แยกคลองมหานาคถึงวัดใหม่ช่องลมว่า "คลองบางกะปิ" จากนั้นถัดไปจึงเรียก "คลองแสนแสบ"
ส่วนที่เรียกว่า "คลองบางขนาก" นั้น เอนก นาวิกมูล ระบุว่า "ทางปลายข้างซ้ายของคลองบางขนากต่อกับคลองแสนแสบตรงแยกนครเนื่องเขต ปลายข้างขวาตกแม่น้ำบางปะกง"